Fil 4:1-8: Week vanaf 4 Maart – NGK Somerstrand
Fil 4:1-8: Week vanaf 4 Maart
Written by Chris van Wyk on 02/03/2012 . Posted in Huisgodsdiens.
Vertel vir mekaar waar julle hierdie week die Here sien werk het.
Lees Filippense 4:1-9 uit Die Nuwe Testament vir Kinders (kyk ook na The Message se aangrypende vertaling!)
Twee van ons vriende, Euodia en Sintige, is op die oomblik kwaad vir mekaar. Hulle moet asseblief gou weer vriende maak. Ons is mos almal die Here se kinders—ons mag nie kwaaivriende wees nie. Ek vra jou, my goeie vriend, help hulle asseblief om weer goeie vriende te wees. Hulle het al so baie mooi dinge saam vir die Here gedoen. Hulle is soos Klemens en baie ander wat vir Jesus lief is en hard vir Hom werk. Hulle name is op Jesus se lys van almal wat hemel toe gaan.
Wees altyd vrolik en bly, want jy is Jesus se kind. Wees altyd gaaf en vriendelik met jou vriende en ander mense. Onthou dat die Here jou gaan kom haal om saam met Hom hemel toe te gaan.
As jou hart seer is, of jy bang is of miskien nie weet wat om te doen nie, gaan vra God om jou te help. Bid en vertel Hom hoe jy hier binnekant voel. Hy sal jou help, want Hy kan jou help. Moenie bang wees dat Hy jou ooit sal vergeet nie. As jy gebid het, hoef jy nie meer bang te wees nie. Jesus is mos jou goeie vriend. Al verdwyn al die dinge waarvoor jy bang is nie dadelik nie, kan jy maar solank vir die Here baie dankie sê. Hy sal jou help. Daarvan kan jy seker wees.
Moenie oor lelike dinge dink nie, want as julle lelike dinge dink, gaan julle lelike dinge doen. Maar as jy aan mooi dinge dink, gaan jy mooi dinge doen. Moenie verkeerde dinge van jou maats of ander dink nie. Dink altyd aan iets moois oor iemand. Dink aan mooi dinge wat God se hart bly sal maak. God is altyd by jou en by Hom sal jy altyd veilig en gelukkig voel.
Gesels oor die teksgedeelte (ouers kan ook na die inligting in die kleingroepmateriaal kyk).
Wat in die teksgedeelte spreek julle aan?
Dit gebeur soms dat God se kinders kwaad raak vir mekaar. Hoe moet ons dit dan hanteer?
Dink julle Paulus bedoel ons moet altyd bly wees, al het ons seer gekry? Hoe kan 'n mens verstaan wat hy hier sê?
Is daar spesifieke goed waaroor van julle tans bekommer of bang is? Hoe kan hierdie gedeelte julle help om dit te hanteer?
Vertel vir mekaar waartoe Jesus julle nou roep.
Gaan deur jul gebedslys- is van jul gebede beantwoord? Sê dankie! Maak 'n lys van die goed waarvoor julle hierdie week gaan bid. Bid saam vir die dinge op jul lys. Onthou ook om deur die week te bid vir die dinge op die gebedslys in die afkondiginge.